Idrettspresidenten: - Gerhard har stått på kraftig gjennom hele sykdommen
Lørdag fortalte IOC-topp Gerhard Heiberg til TV2 om hvordan han i 2013 ble diagnostisert med aggressiv lymfekreft med spredning til skjelettet.* Født 20. april 1939 * Gift med Cath. Har tre voksne barn. * President for organisasjonskomiteen for Lillehammer-OL i 1994 * Valgt inn som medlem i IOK i 1994 * Har vært aktiv innen friidrett, fotball, tennis, svømming og langrenn * Kan sitte som IOK-medlem til 2019, men holder IOK-framtiden åpen etter Rio-OL i 2016. * Heiberg er kommandør av St. Olavs Orden og har mottatt Den olympiske orden i gull. Kilde: NTB Til TV2 forteller Heiberg at status i dag er at han fortsatt har lymfekreft, men at han ikke lenger har den i benbygningen. - Jeg blir aldri kvitt denne sykdommen. Men hvis alt fortsetter som nå, så kommer jeg til å dø med den, og ikke av den, sier 75-åringen til TV2. Han forteller at han holder sykdommen i sjakk og er under behandling ved Radiumhospitalet.President i Norges idrettsforbund, Børre Rognlien, forteller til VG at han har vært kjent med sykdommen til Heiberg. - Han har slitt med sykdommen en stund og har fått effektiv medisin. Han har stått på kraftig gjennom hele sykdommen, sier Rognlien til VG. - Vi får bare krysse fingrene og håpe at han kan fortsette med det i mange år. Rognlien forteller at han ble godt kjent med Heiberg i perioden fra 1989 til 1994, mens Heiberg var president av Lillehammer Olympiske Organisasjonskomité (LOOC). - Jeg var grenleder for hurtigløpene som foregikk i Vikingskipet. Deretter var det en lang periode hvor vi ikke hadde så mye med hverandre å gjøre, men så ble jeg valgt inn i idrettsstyret i 2003, og fra da av har jeg truffet Gerhard med jevne mellomrom. - Etter jeg ble idrettspresident har vi møttes oftere, både i og utenfor styrerommene, sier Rognlien.Skiskytterveteran Ole Einar Bjørndalen kjenner Heiberg blant annet fra IOC-arbeidet og en lang idrettskarriere. - Gerhard er en fighter, så han vil forhåpentligvis klare å leve med denne sykdommen, sier han til VG. - Samtidig som han har gått ut og inn av sykehuset har han opprettholdt et hektisk program og gjort en utrolig jobb. Det er imponerende og viser hvilken arbeidskapasitet Gerhard har, sier Bjørndalen. Bjørndalen skryter også av engasjementet til Heiberg: - Han har en motivasjon som er helt enestående, og vi får bare håpe at han fortsetter med det engasjementet han har og kan jobbe så hardt som han tåler. Selv om det har vært diskusjoner rundt hans person så handler hans rolle om å gjøre ting så optimalt som mulig for idretten og IOC, og må ikke glemme alt han har gjort, minner Bjørndalen om.Det har stormet mye rundt Gerhard Heiberg, særlig siden OL i Sotsji tidligere i år. Heiberg høstet storm etter at han kritiserte de norske langrennsjentene da de gikk med sørgebånd etter at Astrid Uhrenholdt Jacobsens bror gikk bort. I intervjuet med TV2 innrømmer Heiberg at kreften kan ha påvirket måten han håndterte den saken. Den siste tiden har det også vært støy rundt kravene IOC stiller til til sine søkerbyer. Høyres stortingsgruppe sa 1. oktober nei til OL i Oslo i 2022.
President i Norges idrettsforbund Børre Rognlien og skiskytterlegenden Ole Einar Bjørndalen skryter av Gerhard Heibergs håndtering av den alvorlige kreftsykdommen.